**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.10.2019, ora 08.00 – 14.10.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 14.10.2019, ora 07.00**

**RÂURI**

**Debitele au fost în scădere ușoară,** exceptând râurile din bazinele hidrografice: Tur, Lăpuș, Crasna, Barcău, Caraș, Nera, Cerna, Jiu, Vedea, Argeș, Ialomița, bazinul inferior al Oltului și cele din Dobrogea unde au fost în general staționare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Sitnei şi mai mici (sub 30%) pe Tur, Lăpuş, Jijia, Bârlad, unii afluenţi ai Mureșului (Comlod, Iara, Domald, Secaș, Ampoi), Oltului mijlociu și inferior şi cursul superior al Siretului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare,** exceptând râurile din bazinele hidrografice: Vișeu, Iza, Someșul Mare, Crișuri și Mureș unde vor fi în ușoară scădere.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 13.10.2019 – 14.10.2019 a fost în creştere uşoară, având valoarea de 2700 m3/s, sub media multianuală a lunii octombrie (3850 m3/s).

În aval de Porţile de Fier, debitele au fost în creștere pe sectorul Gruia – Giurgiu și relativ staționare pe Oltenița – Tulcea.

Debitul la intrarea în ţară (secţiunea Baziaş) va fi în creştere (2800 m3/s).

În aval de Porţile de Fier, debitele vor fi în creştere pe sectorul Gruia – Brăila şi relativ staţionare pe sectorul Galaţi – Tulcea.

**2.** **Situația meteorologică în intervalul 13.10.2019, ora 09.00 – 14.10.2019, ora 06.00**

**ÎN ŢARĂ**

**Vremea s-a menținut predominant frumoasă** și a continuat să se încălzească ușor în cea mai mare parte a țării, devenind în orele amiezii deosebit de caldă, exceptând zona litoralului și a Deltei Dunării, unde s-au înregistrat temperaturi în jurul celor normale datei. Cerul a fost variabil spre mai mult senin, exceptând din a doua parte a nopții areale restrânse din centru, est și sud-est unde au fost nori joși și ceață. Vântul a suflat slab și moderat. Temperaturile maxime au fost cuprinse între 18 grade la Sulina și 29 de grade la Bozovici, iar la ora 06.00 valorile termice se încadrau între -1 grad la Joseni și Miercurea Ciuc și 19 grade la Dumbrăvița de Codru. Spre sfârșitul intervalului, în estul Transilvaniei, pe spații mici s-a format brumă.

**NOTĂ:** de ieri de la ora 06.00 au fost în vigoare 2 atenționări cod galben pentru fenomene meteorologice periculoase emise după cum urmează:

- 1 mesaj emis de SRPV Sibiu; - 1 mesaj emis de SRPV Cluj*.*

**LA BUCUREŞTI**

**Vremea a fost frumoasă** și a continuat să se încălzească ușor devenind în orele amiezii deosebit de caldă. Cerul a fost senin, iar vântul a suflat slab până la moderat. Temperatura maximă a fost de 26 de grade la Afumați și de 27 de grade la Filaret și Băneasa, iar la ora 06.00 se înregistrau 6 grade la stația meteo Băneasa, 8 grade la Afumați și 10 grade la Filaret.

**3. Prognoza meteorologică în intervalul 14.10.2019, ora 09.00 – 15.10.2019, ora 09.00**

**ÎN ŢARĂ**

**Vremea va fi în general frumoasă**, iar în orele amiezii deosebit de caldă. Cerul va fi variabil spre mai mult senin, exceptând estul și sud-estul țării, unde pe arii restrânse în primele ore ale intervalului și local noaptea vor fi nori joși sau ceață. Vântul va sufla slab până la moderat. Temperaturile maxime se vor încadra între 17 și 29 de grade, iar cele minime între 5 și 16 grade, mai coborâte, spre -2 grade în estul Transilvaniei, unde se va forma brumă.

**LA BUCUREŞTI**

**Vremea va fi în general frumoasă**, iar în orele amiezii se va menține deosebit de caldă. Cerul va fi variabil spre mai mult senin, exceptând cu o probabilitate mai mare a doua parte a nopții, când vor fi nori joși sau ceață. Vântul va sufla slab până la moderat. Temperatura maximă se va situa în jurul valorii de 27 de grade, iar cea minimă va fi de 9...10 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

***ABA Argeş Vedea şi GNM CJ Argeş*** revin cu informaţii despre măsurile pentru diminuarea poluării accidentale din ziua de 09.10.2019, la ora 13:30, a apei pârâului Cârcinov, afluent de stânga al râului Argeş, în zona localităţii Priboieni, judeţul Argeş, în urma coroziunii unei conducte aparţinând OMV Petrom SA. A fost afectat cursul de apă Cârcinov pe circa 60 ml (irizaţii de ţiţei pe suprafaţa apei) datorită scurgerii a circa 10 litri de ţitei şi 80 litri de apă de zăcământ. S-au luat următoarele măsuri: s-a oprit pomparea, s-a izolat conducta avariată şi s-au montat 4 baraje absorbante. La data de 13.10.2019 procentul de igienizare a apei pe suprafaţa afectată de irizaţii de ţiţei este de cca 85%.

OMV Petrom a fost notificată pentru salubrizarea întregii zone şi informarea zilnică a ABA Argeş Vedea asupra stadiului de derulare a lucrărilor.

**ABA Mureş** revine cu informaţii referitoare la faptul că la Staţia de Epurare Romoş, jud. Hunedoara (aparţinând operatorului Apa Prod Deva), începând cu data de 22.08.2019, orele 08:00, din cauza unor probleme tehnice, apele neepurate uzate pluviale şi menajere, sunt evacuate în cursul de apă Romoş. Se va reveni cu informaţii suplimentare.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Agenţia Naţională pentru Protecţia Mediului informează că, din rezultatele analizelor efectuate în data de 10.10.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**APM Harghita** informează despre **un incident produs în data de 12.10.19, la depozitul de deşeuri nepericuloase cu capacitate totală mai mare de 25.000 tone pe an, situat pe Platoul Cekend, Mun. Odorheiul Secuiesc, jud Harghita. S-a produs o alunecare pe 50m**, a stratului de acoperire provizorie, pe taluzul sudic al celulei nr. 2, unde a apărut şi o exfitraţie de levigat pe 1m fără a exista scurgeri, iar pe taluzul vestic al celulei nr.1, o alunecare pe o lungime de 10m, fără exfiltraţii. Se va interveni cu utilaje.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10-11.10.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**